ลูกค้าสินเชื่อบ้านคงที่เจอดีแน่
&nbsp;
19 ส.ค. 2554

โพสต์ทูเดย์ — ธนาคารจ่อขึ้นดอกเบี้ยกู้บ้าน เชื่อดอกคงที่ปีแรกๆ ปรับขึ้นแน่ 
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า ในไตรมาสสุดท้ายปีนี้มีโอกาสอัตราดอกเบี้ยสินเชื่อบ้านจะปรับตัวเพิ่มขึ้น โดยเฉพาะผลิตภัณฑ์สินเชื่อบ้านที่คิดอัตราดอกเบี้ยคงที่ในปีแรกๆ อาจจะต้องมีการปรับเปลี่ยนใหม่ ตามอัตราดอกเบี้ยนโยบายหลังมีการคาดการณ์ว่าดอกเบี้ยนโยบายจะขึ้นไปอยู่ที่ 2% ในปลายปีนี้
อย่างไรก็ดี ในไตรมาส 3 นี้ ธนาคารจะพยายามยืนระดับดอกเบี้ยเงินกู้ให้เท่ากับไตรมาส 2 เพื่อทิ้งช่วงการปรับขึ้นดอกเบี้ยเงินกู้ไประยะหนึ่ง
“ขอรอดูสถานการณ์อีกนิด สมมติถ้าดอกเบี้ยนโยบายขึ้น 0.25% อัตราดอกเบี้ยสินเชื่อบ้านปีแรกก็อาจต้องปรับเพิ่มอีก 0.25%” นายชาติชาย กล่าว
ด้านนายรุ่งเรือง สุขเกิดกิจพิบูลย์ ผู้ช่วยผู้จัดการใหญ่ ธนาคารไทยพาณิชย์ กล่าวว่า อัตราดอกเบี้ยที่มีแนวโน้มปรับขึ้นในครึ่งปีหลัง มีโอกาสทำให้ธนาคารพาณิชย์หันมาออกสินเชื่อบ้านอัตราดอกเบี้ยคงที่ในระยะเวลาที่นานกว่า 2 ปีขึ้นไป เพราะหากดอกเบี้ยปรับขึ้น ลูกค้าที่กู้ซื้อบ้านจะต้องการความแน่นอนจากดอกเบี้ย จากปัจจุบันสินเชื่อบ้านส่วนใหญ่จะเป็นอัตราดอกเบี้ยคงที่ปีแรกปีเดียว
“เมื่อดอกเบี้ยสูงขึ้น โอกาสที่ลูกค้าจะหันมาใช้อัตราดอกเบี้ยคงที่ก็มีมากขึ้น อย่างช่วงที่ผ่านมาดอกเบี้ยขาลง ลูกค้าก็ปรับตัว หันมาขอใช้อัตราดอกเบี้ยลอยตัว ถ้าทิศทางเป็นอย่างนี้ผลิตภัณฑ์สินเชื่อบ้านอัตราดอกเบี้ยคงที่ในระยะเวลาที่ยาวหน่อยก็จะมีมากขึ้น” นายรุ่งเรือง กล่าว
สำหรับการแข่งขันปล่อยสินเชื่อบ้าน ด้วยการเสนอดอกเบี้ยต่ำลงอีกสำหรับลูกค้าเก่าที่ต้องการรีไฟแนนซ์ไปใช้สินเชื่อธนาคารพาณิชย์อื่นถือเป็นเรื่องปกติ แต่การจะใช้ดอกเบี้ยต่ำได้นั้น ก็ต้องขึ้นกับโครงสร้างและต้นทุนทางการเงินด้วย 
ทั้งนี้ ในช่วงครึ่งปีแรก ธนาคารพาณิชย์ต่างได้รับอานิสงส์จากมาตรการกระตุ้นอสังหาริมทรัพย์ของรัฐบาล ทำให้ยอดสินเชื่อเพิ่มขึ้น แต่เมื่อไม่มีมาตรการกระตุ้นก็ต้องมีการตลาดในรูปแบบอื่น
นายรุ่งเรือง กล่าวว่า ครึ่งปีแรกไทยพาณิชย์ปล่อยสินเชื่อบ้านไปแล้ว 70% ของเป้าหมายการปล่อยสินเชื่อบ้านทั้งปี 56 หมื่นล้านบาท การจะขยายเป้าสินเชื่อหรือไม่นั้น ยังไม่มีการประชุม แต่จะพิจารณาศักยภาพของตลาดที่อยู่อาศัยเป็นหลัก